Danmark nede for telling etter ny EM-fiasko
180 minutter uten scoringer. En negativ milepæl for landslagssjef Morten Olsen. Marerittet fra fredagens 0 – 0 i Parken mot Albania ble fulgt opp med akkurat samme resultat borte mot Armenia mandag kveld. Ifølge danske Ekstra Bladet var det vanskelig å se hvem som kjempet for EM-plass – poengfattige og sjanseløse Armenia eller et dansk lag med kniven på strupen – som står i fare for å havne i playoff etter å ha skuslet bort fire poeng på fire dager. Danmark skal møte gruppeledende Portugal i Braga i oktober. Det oser ikke akkurat tre poeng til Olsens drenger i den matchen. Og da kan det bli Albania som slår følge med Cristiano Ronaldo & Co til EM i Frankrike neste år. Men håpet for danskene – som også bommet i VM-kvalifiseringen til Brasil – er at EM er utvidet til 24 lag for første gang i historien. De kan nå sluttspillet gjennom playoff (oppspill mot en annen gruppetreer). Det ble en sjansefattig kamp i Armenia. Ifølge rapportene var det faktisk Armenia som hadde den beste muligheten ved Yura Movsisyan. Jakob Poulsen gjorde feil, men den armenske stjernen skjøt utenfor, alene med Kasper Schmeichel. - Vi dominerte i 50 minutter. Men derfra ble det forferdelig å se på. Det er det dårligste nivået vi har levert i min tid som landslagstrener, og jeg forstår at media kommer til å kritisere oss, sier Morten Olsen.
(Armenia – Danmark 0-0) Danmark gjorde seg bemerket i dødens gruppe i forrige EM-sluttspill i Polen og Ukraina. Nå spørs det om de klarer kvalifiseringen til Frankrike.